Document ID: 32008R0228

ΚΑΝΟΝΙΣΜΌΣ (ΕΚ) αριθ. 228/2008 ΤΗΣ ΕΠΙΤΡΟΠΉΣ
της 13ης Μαρτίου 2008
σχετικά με την τροποποίηση του κανονισμού (ΕΚ) αριθ. 595/2004 όσον αφορά την ένταση των ελέγχων κατά τις παραδόσεις και τις απευθείας πωλήσεις γάλακτος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1788/2003 του Συμβουλίου, της 29ης Σεπτεμβρίου 2003, για τη θέσπιση εισφοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 24,
Εκτιμώντας τα ακόλουθα:
(1)
Το άρθρο 22 παράγραφος 1 του κανονισμού (ΕΚ) αριθ. 595/2004 της Επιτροπής (2) για τις λεπτομέρειες εφαρμογής του κανονισμού (ΕΚ) αριθ. 1788/2003 καθορίζει την ελάχιστη ένταση των ελέγχων που διενεργούνται για τις παραδόσεις και τις απευθείας πωλήσεις. Οι εν λόγω έλεγχοι περιλαμβάνονται στο γενικό σχέδιο ελέγχου το οποίο καταρτίζεται βάσει ανάλυσης κινδύνου.
(2)
Η Βουλγαρία και η Ρουμανία εφαρμόζουν το καθεστώς εισφοράς για πρώτη φορά κατά τη δωδεκάμηνη περίοδο 2007/08. Προκειμένου να διευκολυνθεί η εφαρμογή του νέου συστήματος, θα πρέπει να επιτραπεί στα εν λόγω κράτη μέλη να μειώσουν την ένταση των ελέγχων για τις παραδόσεις κατά τη διάρκεια μεταβατικής περιόδου ενός έτους.
(3)
Η πείρα έχει δείξει ότι ο αριθμός των παραγωγών με μία ή δύο αγελάδες εξακολουθεί να είναι σημαντικός στα κράτη μέλη, ιδίως στις απευθείας πωλήσεις. Η διατήρηση της ίδιας έντασης ελέγχων για τους παραγωγούς αυτούς επιβάλλει δυσανάλογα διοικητικά βάρη και μπορεί να αποτρέψει τον εστιασμό των μέτρων ελέγχου σε δραστηριότητες μεγαλύτερου κινδύνου. Θα ήταν συνεπώς σκόπιμο να μειωθεί η ένταση των ελέγχων για ορισμένους μικρούς άμεσους πωλητές οι οποίοι παράγουν ποσότητες μικρότερες των 5 000 kg ισοδύναμου γάλακτος.
(4)
Για να επιτραπεί στα κράτη μέλη να επωφεληθούν από τη λιγότερο επαχθή κατάσταση που απορρέει από την προσαρμοσμένη ένταση των ελέγχων και λαμβάνοντας υπόψη ότι, σύμφωνα με το άρθρο 19 παράγραφος 2 του κανονισμού (ΕΚ) αριθ. 595/2004, οι έλεγχοι διενεργούνται εν μέρει κατά τη δωδεκάμηνη σχετική περίοδο και εν μέρει μετά την περίοδο αυτή, είναι σκόπιμο να εφαρμοστεί η προσαρμοσμένη ένταση των ελέγχων για τη δωδεκάμηνη περίοδο 2007/08, δηλαδή για την περίοδο που αρχίζει την 1η Απριλίου 2007 και λήγει στις 30 Μαρτίου 2008.
(5)
Ο κανονισμός (ΕΚ) αριθ. 595/2004 πρέπει συνεπώς να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 22 του κανονισμού (ΕΚ) αριθ. 595/2004 τροποποιείται ως εξής:
1.
Στην παράγραφο 1, το στοιχείο α) αντικαθίσταται από το ακόλουθο κείμενο:
«α)
2 % των παραγωγών για τη δωδεκάμηνη περίοδο 2007/08 και για τις επόμενες δωδεκάμηνες περιόδους, εκτός από την περίπτωση της Βουλγαρίας και της Ρουμανίας όπου τουλάχιστον 1 % των παραγωγών πρέπει να ελεγχθεί για τη δωδεκάμηνη περίοδο 2007/08·».
2.
Η παράγραφος 2 αντικαθίσταται από το ακόλουθο κείμενο:
«2. Οι έλεγχοι που αναφέρονται στο άρθρο 21 παράγραφος 2 καλύπτουν τουλάχιστον:
α)
5 % των παραγωγών ή
β)
τις ακόλουθες δύο ομάδες:
i)
1 % των παραγωγών οι ατομικές ποσότητες αναφοράς των οποίων για τις απευθείας πωλήσεις είναι μικρότερες των 5 000 kg και των οποίων οι δηλωμένες απευθείας πωλήσεις κατά τη δωδεκάμηνη σχετική περίοδο είναι μικρότερες των 5 000 kg γάλακτος ή ισοδύναμου γάλακτος,
ii)
5 % των παραγωγών που δεν πληρούν τους όρους του σημείου i).».
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Απριλίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Μαρτίου 2008.

Labels: 17
6
15